Georges Urwald

De **Georges Urwald**, gebuer den 13. Mäerz 1971 an der Stad Lëtzebuerg, ass e lëtzebuergesche Komponist, Arrangeur, Museker, Musekspedagog an Editeur. Hien ass zanter 2004 Professer fir *éducation musicale* am Iechternacher Kolléisch. Nieweberufflech ass hien an enger Rei vu Museksprojeten a -gruppen aktiv. Mat ënnerschiddleche Formater frëscht hien zanter 2011 d'Lëtzebuerger Lidderkultur op. Zu Gréiwemaacher leet hien de Stuedtheater.

## Formatioun
De Georges Urwald huet op der Musekshéichschoul zu Köln *Schulmusik* (mat Haaptfach Kierchenuergel) an *Jazzinstrumentalpedagogik* (Haaptfach Piano), an op der Kölner Universitéit *Fachpedagogik* studéiert.

## Säi Liewen
Vun 1984 bis 2016 war hie Pianist vum Kanner- a Jugendchouer Muselfénkelcher vu Gréiwemaacher, wou hie säin éischte Kontakt mat Begleeden, Arrangéieren an Improviséiere kritt hat. No sengem Auslandsstudium huet hien zu Lëtzebuerg beim Salonorchester Les Salonnards (1997-2005), beim Tangosquintett La Boca (2003-2007), am Ensembel *Lettres* ronderëm de Liddermécher Michel Clees an als Komponist a Pianist an der Raquel Barreira Acoustic Group gespillt. Tëscht 1998 an 2009 war hie reegelméisseg als Pianist a Komponist vum Lëtzebuerger Jazztrio Garlicks op Festivallen am Land an am Ausland ze héieren. Garlicks bréngt 4 CD-Alben eraus: *Mutant Standards* (2001), *Mosaiamo* (2003), *Cold Rain* (2005), *Live at l'inouï* (2007)

Säin Duo-Projet mat der Lëtzebuerger Saxophonistin Nadine Kauffmann, an deem klassesch Musek mat Improvisatioun kombinéiert gouf, huet zanter 2004 *Quadrivium* geheescht. Hir éischt Produktioun war en Hommage un d'Kastraten: *Il Canto dell'Usignolo*, fir Sopran Saxophon an Cembalo, hir zweet huet de Moler Pieter Brueghel a säin Tableau *Déi hollännesch [[Spréchwuert|Spréchwierder]]* (1559) mat Baritonsaxofon an Harmonium geéiert.
 
Am Beräich vu Musekstheaterproduktiounen a Lëtzebuerger Sprooch schafft hie mat Lëtzebuerger Auteure wéi Jemp Schuster, Henri Losch, Guy Rewenig a Roland Gelhausen zesummen. 2004 huet hien de Musekstheaterveräi Rhäifränsch an d'Liewe geruff, deen et sech als Zil gesat huet, nieft lëschtege Lëtzebuerger Owenter, nei lëtzebuergeschsproocheg Musekstheaterproduktiounen an Optrag ze ginn a selwer ëmzesetzen. Fir säi Schoulchouer schreift hie 'jugendlech' Lidder a Lëtzebuerger Sprooch, déi bis elo op den CDen *Huddel a Fatz* (2010), *Wëlls de mat mer gon?* (2011), *DinA4-Kand* (2012), *iKnëff* (2013), *Mir hu Paus* (2014), *Wousst der schonn?* (2016) an *Ha Ha Ha* (2017) erauskomm sinn.

Zanter 2008 féiert hien zu Gréiwemaacher de private Stuedtheater fir Lëtzebuerger Klengkonscht, deen hien am alen Atelier vu sengem Grousspapp, dem Jean-Pierre Urwald ageriicht huet. Aus de Stuedtheater-Produktioune gi reegelméisseg nei Opnamen, Programmer an Ensembelen ervir, sou z.&nbsp;B. am Joer 2011 de Gesanksquintett d'Cojellico's Jangen, an deem hie Lëtzebuerger 'Schlager' am Stil vun de 'Comedian Harmonists' arrangéiert a matséngt. Fir de Stuedtheater bréngt hien och reegelméisseg thematesch Lëtzebuerger Lidderhefter a Livematschnëtter vu Concerten eraus.

Op pedagogeschem Plang produzéiert hie reegelméisseg fachiwwergräifend, sougenannt 'Wëssens- a Léierlidder' fir déi offiziell Schoulprogrammer, fir den Intressi an d'Memoriséiere beim Schüler ze verstäerken. 2013 huet hie mat der Ënnerstëtzung vum Kultur- an Erzéiungsministère didaktesch Heftserie iwwer d'Lëtzebuerger Musekskultur *De Litty* fir Grondschoulen a Lycéeën, initiéiert. Bis 2024 huet hien als Mataarbechter vum Museksdepartement vun der Nationalbibliothéik (Cedom) 8 Litty-Hefter verëffentlecht. Tëscht 2020 an 2023 si seng dräi Lëtzebuerger Pianoshefter mat Arrangementer vu bekannte Lëtzebuerger Lidder vum Museksverlag Blueorangemusic publizéiert ginn. En ettlech vu senge Chouerarrangementer vu Lëtzebuerger Lidder gi vun LMP (Luxembourg Music Publishers) erausbruecht.

An Zesummenaarbecht mam Lëtzebuerger Schauspiller a Regisseur Dan Tanson ass am Joer 2014 de Kannerprojet *De Kapitän Mullebutz a seng Séisswaassermatrousen* entstanen. 2018 huet hie mam Clown Joe Del Toe den Duo FLOTT gegrënnt an 2019 mat méi grousser Besetzung den Ensembel georges urwald & FLOTT, fir deen hien nei Lëtzebuerger Lidder an Instrumentalkompositioune geschriwwen huet (CD a Vinyl *1971,* 2021). 2020 hunn de Serge Tonnar (Gesank) an de Georges Urwald (Piano) hiren éischten Album *Aus der Heemecht* erausbruecht: radikal Neiinterpretatioune vu Lëtzebuerger Klassiker aus dem 19. Joerhonnert. Am Joer 2025 kënnt hiren zweeten Album *Kapoutty* eraus, en Hommage un de Lëtzebuerger Auteur Poutty Stein. 2023 grënnt hie mat senger Fra zesummen den Jazzquartett *Charli Himmerot* mat der Anne Kaftan, dem Georges Urwald, Jérôme Fohrer a Franck Hemmerlé. Hiren éischten Album *Affaire de coeur* kënnt am Joer 2024 eraus. Am Joer 2024 verëffentlecht de Lëtzebuerger Label *Luxembourg classics* säi Projet *Lëtzebuerger Lidderflupp - eng Lidderrees*: déi bekanntst Lëtzebuerger Lidder aus 200 Joer a Form vun thematesche Potpourrien, interpretéiert vun der Sängerin Debbie Marinkovic, dem Sänger a Pianist Georges Urwald an de Lëtzebuerger Philharmoniker ënnert der Leedung vum Ivan Boumans.

## Wierk

### Bünemuseken
* *Maacher Fräiheet 2002* fir Solisten, Chouer, Orchester a Rhythmusgrupp (2002)
* *De Beschte Klupp am Land* (Text: Jemp Schuster) Koméidisstéck fir Männerchouer an Orchesterchen (2004)
* *Chrëschtdag hautdesdaags* (Text: Henri Losch) Chrëschtmusical fir Kannerchouer, 2 Jugendchéier a grousse Sträichorchester mat Perkussioun (2006)
* *Eläuter Fäi Jongen* (Text/Regie: Jemp Schuster) Koméidisstéck fir Chouer an Orchesterchen (2007)
**Schöpfungen* (in 5 Teilen) (Text: Klaj, Goethe, Schiller, Meyer) fir Jazztrio, Gesang a 4 Instrumentalsolisten (2007)
**Banda Limbo* (Text: Guy Rewenig) Jazzlidder fir Kanner fir Kanner-, Jugend- an Erwuessenechouer mat Jazztrio (2008)
**Curriculart* fir Jazztrio, Poesie, Danz a Film (op eng Billerserie vun der Marie-Pierre Trauden) (2008)
* *Ultima Ora* (Text: Danielle Hoffelt/Jean-Claude Degrell - Kokompositioun: Jean-Marie Kieffer) Ballad Opera fir Solisten, Chouer, Orchester a Rhythmusgrupp (2009)
* *Schéck en op d'Schëff* (Text/Regie: Jemp Schuster) Koméidisstéck fir Solisten, Chouer an Orchesterchen (2010)
* *Mir sinn Tell* (Text/Regie: Jemp Schuster) Koméidisstéck fir Solisten, Chouer an Orchesterchen (2013)
* *Recto Verso* (Text/Regie: Jemp Schuster) Lidder fir Alt, Bariton a Piano (2014)
* *Ofgeschminkt* (Marc Olinger, Jemp Schuster) Suite *De leschten Danz* fir Bassklarinett a Piano (2014)
* *Oratorium 1815* (Text: Jean-Claude Degrell, Jeff Seyler) Musical fir Solisten, Chouer an Orchester (2014)
* *Schwuppdiwupp* (Iddi: Martine Wallenborn) Bünemusek fir Sopran, Gei, Cello a Perkussioun (2016)
* *E Living an Amerika* (Iddi: Yves Bourgnon, Text: Roland Gelhausen, Regie: Jacqueline Posing-Van Dyck) - Musikalesch Satir fir Solisten, Chouer an Orchesterchen (2017)
* *Parterrewohnung* - Ein Auftragsmonodrama (Text: Michel Clees) (2018)
**Autopsy* (Text: Jemp Schuster) Solocabaret (2019)
**Fluppdifipps* (Iddi: Martine Wallenborn) Kanneroperchen fir Alt, Flütt, Cello an Akkordeon (2022)
**Du Litty Do!* Museksspektakel vum Iechternacher Kolléisch (2023)

### Editéiert Wierker
**Belle Epoque* (pour Trompette sib et Piano) Blueorange Music (2017)
*Motor 1 (pour Saxophone Alto et Piano) Blueorange Music (2017)
**Ofgeschminkt* (for Bass Clarinet and Piano) Blueorange Music (2018)
**Epterquintette* ('Spillereien iwwert d'Iechternacher Sprangpressessioun', pour Flûte, Clarinette en Sib, Saxophone ténor, violoncelle, Piano) Blueorange Music (2012/2020)
**Lëtzebuerger Pianosheft* (an 3 Deeler) Blueorange Music (2020-2023)
**De Georgely - Lëtzebuerger Lidderbuch - Band 1: geselleg Lidder,* BnL, Inecc, Stuedtheater (2023)
**De Litty* (1-8) - didaktesch Heftserie iwwert d'Lëtzebuerger Musekskultur, BnL (2014-2023)
**Maacher am Léiderbouch*, Stuedtheater (2022)
**Ënnen'rëm* *(20 erotesch Lëtzebuerger Lidder)*, Stuedtheater (2021)
**Stuesend am Fued (20 Lëtzebuerger Lidder iwwert d'Fuesend)*, Stuedtheater (2019)
**Wupperätät* *(20 Lidder mat ausgeschriwwener Pianosbegleedung)*, Stuedtheater (2011)
**Kanner o Kanner o quel bonheur* - Lidderheft vun der MIL asbl. (2020)
**Gloria (16 Dezemberlidder mat ausgeschriwwener Pianosbegleedung)*, d'Cojellico's Jangen asbl (2018)

### Bekannt Lidder
* *Den Trampels Jeff* (Guy Rewenig/Georges Urwald)
* *Georg'ly, Georg'ly, dréi*
* *Maacher lieft* (Christiane Urwald/Georges Urwald)
* *O Joffer, Dir hutt eng kleng Rutsch an Ärer Strëmp* (Yvon Streff/Georges Urwald)
* *Den Zockerféngerchen* (Yvon Streff/Georges Urwald)
* *De Mullebutz op Séi*
* *Chrëschtgedanken* (Lou Ney/Georges Urwald)
* *Es lebe die Freiheit, es lebe der Wein* 
**Dat neit Joer* (Yvon Streff/Georges Urwald)
**Wanterdag* (Jeff Thill/Georges Urwald)
**Mëssel mam Schlëssel* (Pir Kremer/Georges Urwald)
**Du Litty Do!*
### Filmmusek
* *[[D'Belle Époque|D'Belle Epoque]]* (Andy Bausch, 2011)

## Um Spaweck
* Websäit vum Georges Urwald
* Youtube Kanal vum Georges Urwald
* Youtube Kanal vum Stuedtheater